ועדת העבודה, הרווחה והבריאות, כנסת 18, פרוטוקול מספר 78, 2009-07-13 10:30

חיים כץ: 13 ביולי 2009.

חיים כץ: לפני שנדון בהצעת חוק איסור קבלת ביטחונות מעובד התשס"ח 2008 של חבר הכנסת דב חנין וחברת הכנסת שלי יחימוביץ, וחבר הכנסת מיכאל מלכיאור וחבר הכנסת יורם מרציאנו, שניהם לשעבר, הייתי רוצה להעלות לוועדה הצעה להקמת משנה בנושא נגישות.

חיים כץ: אנחנו בוועדה הזאת מאחר ואנחנו רוצים לעבוד ברצינות ולרדת לעומקם של דברים אנחנו נקים כמה ועדות משנה בכל מיני נושאים.

חיים כץ: אני רוצה להעלות הצעה להקמת ועדת משנה בנושא נגישות.

חיים כץ: אני מעלה את ההצעה להצבעה להקים ועדת משנה אשר תדון בתקנות נגישות, תקנות לפי חוק שוויון זכויות לאנשים עם מוגבלויות בנושא מקום ציבורי ושירות ציבורי.

חיים כץ: החלטות ועדת המשנה יועברו לאישור מליאת הוועדה.

חיים כץ: אני מציע שיושב ראש הוועדה יהיה אילן גילאון ושיהיו חברים בוועדה ציון פיניאן, אריה ביבי, אורלי לוי ומשה (מוץ) מטלון.

חיים כץ: מי בעד אישור הקמת הוועדה ומינוי החברים ירים את ידו.

חיים כץ: תודה רבה.

חיים כץ: מאחר ואין מתנגדים אז אני מאחל לחברי הוועדה ולעומד בראש אילן גילאון שיעשו עבודה פורייה ויביאו לוועדה הזאת את מסקנותיהם.

משה (מוץ) מטלון: אני רוצה רק להגיד לוועדה שבחרת ביושב ראש הכי ראוי לוועדה.

חיים כץ: תאמין לי שיהיו פה עוד ועדות עם יושבי ראש ושום דבר לא נעשה במקרה.

משה (מוץ) מטלון: אני אומר את זה בשיא הרצינות בחרת את האיש הכי ראוי לוועדה.

חיים כץ: אם הוא לא היה ראוי הוא לא היה נבחר.

משה (מוץ) מטלון: אני אבקש לחזק אותו.

רחל אדטו: זה חוקים שכבר קיימים?

חיים כץ: זה לא חוקים, זה תקנות.

חיים כץ: אני מדבר על תקנות.

חיים כץ: אני לא מדבר על חקיקה.

חיים כץ: חבר הכנסת מוץ מטלון, אנחנו נעבור להחלת דין רציפות של הצעת חוק לאיסור קבלת ביטחונות מעובד התשס"ח 2008.

חיים כץ: כמו שאמרנו חבר הכנסת דב חנין וחברת הכנסת שלי יחימוביץ בקצרה אם יש לך מה להגיד כי החוק ביסודו כבר אומר את הכל.

דב חנין: אז כמו שאדוני אמר החוק כבר אומר את הכול.

דב חנין: אני רק אוסיף ואומר שאנחנו ניהלנו לקראת הדיון הזה הידברות עם משרדי הממשלה.

דב חנין: בכוונתנו לקדם את החוק בתיאום עם משרדי הממשלה, כמובן קודם כל עם משרד התמ"ת ולענות במשותף לשאלות שיתעוררו ולקדם פתרונות משותפים.

חיים כץ: יש עוד מישהו שיש לו מה להגיד בעניין?

משה (מוץ) מטלון: רק לשאול כמה מינוים יהיו?

דב חנין: המטרה של החוק הזה אדוני היושב ראש ועמיתי חברי הכנסת היא למנוע מצב שבו לוקחים ביטחונות מעובדים, האמת היא שמטרתו העיקרית של החוק נגעה לעובדים שהם דווקא העובדים החלשים יותר.

דב חנין: כדי לעבוד במקום עבודה מסוים גובים מהם ביטחון, ביטחונות מסוימים.

דב חנין: זה המקום שאני הגעתי לחוק הזה, ולפעמים אחר כך גובים את הביטחונות האלה והם אפילו יותר גבוהים בערכם בהרבה מהשכר של אותו עובד בכלל יכול לקבל.

דב חנין: והמטרה היא לקבוע מגבלות לקבלת הביטחונות מהעובדים.

רחל אדטו: אתם לא מכניסים את העובדים זרים פה גם בפנים?

דב חנין: מדובר באופן כללי על עובדים.

דב חנין: הטלת מגבלות על הנוהל הבעייתי של הטלת ביטחונות על עובדים.

דב חנין: מצד שני מבלי לפגוע ביכולתם של מעבידים כן לשלוח נניח עובדים להכשרה מקצועית וכדומה.

דב חנין: זאת אומרת לייצר איזשהו איזון מתאים ונכון שיוכל להתמודד עם הבעיה החברתית הרצינית הזאת.

רחל אדטו: עוד פעם אני שואלת כי עובדים זרים למשל נכנס הנושא הזה במסגרת הביטחונות שלוקחים מהם דרכון, שלוקחים מהם משהו כדי להבטיח את הקשר הזה.

רחל אדטו: השאלה אם זה חל גם על העובדים הזרים?

חיים כץ: מאחר וזה בתיאום עם הממשלה אז הם ישמרו על האינטרסים וזה חל על הכול.

דן אורן: לשאלה של חברת הכנסת רחל אדטו זה חל גם על עובדים זרים כיוון שחוקי העבודה חלים גם על כל אדם במעמד של עובד.

ג'ודי וסרמן: אבל לגבי עובדים זרים יש חקיקה נוספת ספציפית של איסורים והגבלות נוספים או חובות, דברים נוספים על המעבידים כדי להגן על העובדים.

רחל אדטו: שלא יקחו להם את הדרכון.

ג'ודי וסרמן: בין היתר.

דן אורן: זו עבירה פלילית.

חיים כץ: תודה רבה.

חיים כץ: אנחנו נעבור להצבעה.

חיים כץ: מי בעד הצעת החוק ירים את ידו?

חיים כץ: בעד – פה אחד

דב חנין: אני מצביע במקום חבר הכנסת אגבאריה.

חיים כץ: הוא בליכוד, אתה מצטרף לליכוד?

דב חנין: אין לי ברירה.

דב חנין: אם הוא מטעם הליכוד.

חיים כץ: מאחר והצביעו פה אחד אז למען הסר ספק אנחנו מוחקים מהפרוטוקול את הצבעתו של דב חנין.

חיים כץ: שאף אחד לא יבוא ויגיד שמישהו חלילה הצביע שהוא לא מוסמך.

חיים כץ: הצעת החוק עברה פה אחד.

חיים כץ: היא תעלה למליאה לאישור.

חיים כץ: תודה רבה לכם.

חיים כץ: הישיבה בנושא הזה נעולה.